จับตา! 3 หุ้นไก่ตีปีกคึก หลังเกาหลีใต้ไฟเขียวนำเข้าไก่สดแช่แข็งตั้งแต่พ.ย.นี้
จับตา! 3 หุ้นไก่ตีปีกคึก หลังเกาหลีใต้ไฟเขียวนำเข้าไก่สดแช่แข็งตั้งแต่พ.ย.นี้
18 พ.ย. 2559

ผู้สื่อข่าวรายงานว่า หุ้นกลุ่มส่งออกไก่มีโอกาสปรับตัวขึ้นแรงอีกรอบ หลังเกาหลีใต้ไฟเขียวนำเข้าไก่สดแช่แข็งจากไทยตั้งแต่เดือน พ.ย. 59 นับเป็นครั้งแรกในรอบ 12 ปี นับจากไทยเกิดหวัดนกคาดหวังราคาไก่ในประเทศทยอยปรับเพิ่มขึ้นได้จากนี้
โดยราคาหุ้น บริษัท จีเอฟพีที จำกัด (มหาชน) หรือ GFPT ณ เวลา 11.42 น. อยู่ที่ระดับ 14.00 บาท บวก 0.20 บาท หรือ 1.45%ด้วยมูลค่าซื้อขาย 17.49 ล้านบาท
ส่วนบริษัท เจริญโภคภัณฑ์อาหาร จำกัด (มหาชน)หรือ CPF  ณ เวลา 11.44 น. อยู่ที่ระดับ 27.50 บาท ลบ 0.25 บาท หรือ 0.90%ด้วยมูลค่าซื้อขาย 792.66 ล้านบาท
ด้าน บริษัท ไทยฟู้ดส์ กรุ๊ป จำกัด (มหาชน)หรือ TFG ณ เวลา 11.45 น. อยู่ที่ระดับ 5.85 บาท บวก 0.25 บาท หรือ 4.46%ด้วยมูลค่าซื้อขาย 306.65 ล้านบาท
บล.เอเซีย พลัส ระบุในบทวิเคราะห์ว่า กรมปศุสัตว์ได้รับแจ้งอย่างเป็นทางการจากประเทศเกาหลีใต้ว่าได้อนุญาตให้โรงงานผลิตเนื้อไก่สดแช่แข็งของไทยจำนวน 12 แห่ง ที่ผ่านการตรวจสอบจากทางการเกาหลีใต้ สามารถส่งออกไก่สดแช่แข็งสู่เกาหลีใต้ได้ตั้งแต่วันที่ 9 พ.ย.59 นับเป็นครั้งแรกในรอบ 12 ปี ภายหลังจากที่ไทยเกิดปัญหาไข้หวัดนกในปี 2547 โดยทางการเกาหลีใต้มีกำหนดจะเข้ามาตรวจสอบโรงงานผลิตเนื้อไก่ไทยอีก 18 แห่ง ภายในกลางปี 2560 ถือเป็นข่าวดีสำหรับอุตสาหกรรมส่งออกไก่ไทยอีกระลอก นับจากที่ญี่ปุ่นกลับมานำเข้าไก่สดแช่แข็งจากไทยในช่วงปลายปี 2556
ถือเป็น sentiment เชิงบวกต่อผู้ประกอบการไก่ไทยทั้ง GFPT TFG และ CPF ที่มีสัดส่วนรายได้จากธุรกิจไก่ราว 70% 64% และ 25% ตามลำดับ เนื่องจากจะมีช่องทางระบายไก่สู่ต่างประเทศมากขึ้น โดยไทยเคยส่งออกไก่สดแช่แข็งสู่เกาหลีใต้มากสุดราว 4 หมื่นตัน/ปี (ตลาดหลักๆ ได้แก่ EU ญี่ปุ่น มาเลเซีย ฮ่องกงและสิงคโปร์) แต่ในช่วงต้นฝ่ายวิจัยประเมินว่าปริมาณการส่งออกไก่สดแช่แข็งสู่เกาหลีใต้จะอยู่ที่ 1-2 หมื่นตันในปี 2560 หรือคิดเป็น 2-3% ของปริมาณการส่งออกไก่ของไทย และค่อยทยอยส่งออกเพิ่มขึ้นเป็น 4 หมื่นตันได้ในช่วง 2 ปีข้างหน้า ซึ่งจะช่วยผลักดันให้แนวโน้มราคาไก่ในประเทศไทยขยับขึ้นได้จากปัจจุบันที่อ่อนตัวเหลือ 37 บาท/ก.ก. ทั้งนี้ ฝ่ายวิจัยอยู่ระหว่างตรวจสอบข้อมูลที่ชัดเจนกับบริษัทที่เกี่ยวข้องถึงแผนการส่งออกไปเกาหลี และจะนำเสนอต่อไป 
ค่าเงินบาทที่อ่อนค่าต่อเนื่องมาที่ 35.55 บาท/ดอลลาร์สหรัฐฯ สูงกว่าสมมติฐานค่าเงินบาทเฉลี่ยปี 2560 ที่ฝ่ายวิจัยกำหนดไว้ที่ 35 บาท/ดอลลาร์สหรัฐฯ ยิ่งบวกต่อผู้ประกอบการไก่ไทย โดยเฉพาะ CPF และ GFPT แต่จะกระทบต่อ TFG ที่มีสัดส่วนการนำเข้าวัตถุดิบกากถั่วเหลืองในสัดส่วนมากกว่าการส่งออกไก่ นอกจากนี้ อุตสาหกรรมไก่ไทยแทบไม่ได้รับผลกระทบจากแนวโน้มการเกิดขึ้นของนโยบายกีดกันทางการค้าของสหรัฐฯ ภายใต้ประธานาธิบดีปัจจุบัน เนื่องจากไม่ได้ส่งออกไก่ไปสหรัฐฯ 
ให้น้ำหนักการลงทุนกลุ่มเกษตร-อาหาร “เท่าตลาด” โดยแนะนำซื้อทั้ง GFPT([email protected]19) และ CPF ([email protected]42) ส่วน TFG ([email protected]5.50) เน้นให้เข้าลงทุนเมื่อราคาอ่อนตัว เนื่องจากราคาหุ้นที่ปรับขึ้นแรงในช่วงที่ผ่านมา จนสูงกว่า fair value ไปแล้ว  